section_heading: Saturn V
paragraph_text: Izazovan Apollo program zahtijevao je konstruiranje nove, vrlo snažne rakete. NASA je, uz pomoć von Braunova tima, u razdoblju od 1959. do 1967. u tu svrhu razvila golemu raketu Saturn V, sastavljenu od stupnja prvog S-I C, potiska 3 485 tona (kerozin i tekući kisik), drugog stupnja S-II, potiska 528 tona (tekući vodik i tekući kisik) i trećeg stupnja S-IV B, potiska 93 tone. Za početne podorbitne i orbitne letove oko Zemlje razvijene su rakete Saturn I i Saturn I B, po konstrukciji vrlo slične komponentama rakete Saturn V.